El Consell Agrari Municipal de Burjassot comença a rodar
2025-07-24

El Consell Agrari Municipal de Burjassot, coordinat des de l’Oficina de Sostenibilitat Local del municipi, dirigida pel regidor de Medi Ambient, Agenda 21 i Mobilitat, Emili Altur, ha començat a rodar a Burjassot. Aquest nou òrgan municipal, a través del qual es tractaran tots els temes relacionats amb els agricultors burjassoters, celebrarà la seua primera reunió el pròxim 27 de gener a les 17.30 hores en la Casa de Cultura de Burjassot.

Aprovada la seua creació, per unanimitat del Ple, el passat mes de juliol, el Consell Agrari Municipal assumirà les relacions amb el sector agrari i desenvoluparà funcions d’informació, assessorament i proposta d’iniciatives municipals relacionades amb el sector. De la mateixa manera, canalitzarà la participació dels agricultors, propietaris, venedors i associacions o entitats de l’àmbit agrícola en els assumptes municipals relacionats amb les activitats que desenvolupen.

Amb la defensa de l’horta com a prioritat, el Consell Agrari Municipal també té com a objectiu engegar mesures que propicien el desenvolupament rural i la millora de les rendes i de les condicions de vida dels agricultors, ramaders i treballadors del sector agropecuari.

Tal com han informat des de l’Oficina de Sostenibilitat Local, totes aquelles persones o entitats que tinguen qualsevol tipus de relació amb l’àmbit agrari interessades a tenir tota la informació sobre el Consell i a acudir a aquesta primera reunió, poden confirmar la seua assistència en agenda21@ayto-burjassot.es o bé cridar al 96 364 95 15.